Predkladacia správa

Ministerstvo financií Slovenskej republiky predkladá materiál na základe úlohy B.3. uznesenia vlády SR č. 283 zo dňa 15. apríla 2009 schváleného k Národnej stratégii pre informačnú bezpečnosť v SR.  Jeho obsahom je zoznam právnych predpisov, určených pre implementáciu elektronického spracovania agend, celková analýza legislatívneho prostredia v oblasti informatizácie a návrh časového harmonogramu predpokladaných legislatívnych zmien dotknutých predpisov. Súčasťou materiálu sú aj existujúce úpravy právnych predpisov a návrhy nových právnych predpisov, ich zmien a doplnení, ktoré majú za cieľ priamo podporovať možnosť poskytovania služieb verejnej správy elektronickým spôsobom so záväzným harmonogramom účinnosti. 
Podkladom pre vypracovanie predmetného materiálu boli čiastkové analýzy legislatívneho prostredia v oblasti informatizácie všetkých ministerstiev vrátane Ministerstva financií Slovenskej republiky a ostatných ústredných orgánov štátnej správy v oblasti svojej pôsobnosti. Materiál vychádza z prioritných projektov operačného programu Informatizácie spoločnosti (OPIS) a predstavuje informačný  zdroj pre stanovenie vecného a  časového harmonogramu pokrytia projektových priorít legislatívnymi predpismi.
Materiál bol z dôvodu urgentnosti predmetom skráteného medzirezortného pripomienkového konania, pretože oneskorené prijatie legislatívnych zmien by mohlo vážne ohroziť implementáciu projektov OPIS, a tým aj rozsah čerpania finančných prostriedkov z tohto programu. Pripomienky ministerstiev a ostatných ústredných orgánov štátnej správy boli do materiálu zapracované v plnom rozsahu. Pripomienky ostatných nepovinne pripomienkujúcich subjektov, ktoré prispeli ku skvalitneniu materiálu, boli do materiálu zapracované v primeranom rozsahu.
Vzhľadom na to, že materiál nemá finančný, ekonomický, environmentálny dopad, nemá vplyv na zamestnanosť a ani priamy dopad na informatizáciu spoločnosti, doložka vplyvov nebola vypracovaná.